Un tribunal francez a dat undă verde pentru vânzarea „Balonului de Aur” cucerit de Maradona
Tribunalul din Nanterre, de la periferia Parisului, a dat undă verde pentru vânzarea trofeului „Balonul de Aur”, obținut de Diego Maradona în 1986, la CM din Mexic.
„Balonul de Aur” al lui Maradona ar putea depăşi 10 milioane de euro
Ca urmare, licitaţia organizată de către casa Aguttes va fi menţinută pe data de 6 iunie. Avocatul moştenitorilor lui Maradona, Gilles Moreu, a explicat, joi, că a primit o decizie a instanţei judecătoreşti în acest sens, „dar va folosi toate căile de recurs posibile” până la acea dată.
Instanţa a considerat că vânzătorul, Abdelhamid B., a acţionat de bună credinţă atunci când a cumpărat trofeul la o licitaţie de mâna a doua în 2016, pentru ridicola sumă de 1,20 euro, conform avocatului.
În consecinţă, în opinia judecătorului licitaţia din 6 iunie pentru acest obiect „nu atrage un pericol iminent” pentru interesele moştenitorilor.
„Balonul de Aur” al lui Maradona ar putea depăşi 10 milioane de euro şi ar putea deveni cel mai scump obiect din istorie.
„Clienţii noştri sunt surprinşi şi trişti”, a mai spus avocatul, care a precizat că licitaţia trebuia suspendată până la rezolvarea litigiului.
Trofeul fusese furat în cursul unui jaf la o bancă în octombrie 1989 la Napoli
Moştenitorii fostului idol argentinian au încercat să blocheze licitaţia, considerând că trofeul găsit de un anticar le revine de drept.
Conform celor cinci moştenitori, trofeul care a recompensat cel mai bun jucător de la Cupa Mondială din 1986 din Mexic, înmânat tatălui lor în noiembrie acelaşi an la cabaretul parizian Lido, a fost furat în cursul unui jaf la o bancă în octombrie 1989 la Napoli.
Familia jucătorului a descoperit abia în urmă cu câteva săptămâni că acesta va fi scos la licitaţie pe 6 iunie în cadrul unei vânzări organizate la Neuilly-sur-Seine, în apropiere de Paris.
„Familia are dreptul să recupereze acest trofeu, poporul argentinian are dreptul să recupereze acest Balon de Aur”, a spus unul dintre avocaţii familiei în faţa tribunalului judiciar din Nanterre.
„Să încerci, la 35 de ani de la un presupus furt, să revendici un bun pentru care nu ai depus plângere niciodată, este un demers oportunist pe care justiţia nu-l poate garanta”, a afirmat, la rândul său, Arthur Gaulier, avocatul organizatorilor licitaţiei.